钦定古今图书集成/理学汇编/文学典/第038卷 > 刘师知
## 钦定古今图书集成/理学汇编/文学典/第038卷 > 刘师知

按《陈书》本传：“刘师知，沛国相人也。家世素族。祖奚之，
齐晋安王谘议参军、淮南太守，有能政，齐武帝手诏
频褒赏。父景彦，梁尚书左丞、司农卿。师知好学，有当
世才，博涉书史，工文笔，善仪礼，台阁故事，多所详悉。
梁世历王府参军。绍泰初，高祖入辅，以师知为中书
舍人，掌诏诰。是时兵乱之后，礼仪多阙，高祖为丞相”
及加九锡，并受禅，其仪注并师知所定焉。高祖受命，
仍为舍人。性疏简，与物多忤，虽位宦不迁，而委任甚
重，其所献替，皆有弘益。及高祖崩，六日成服，朝臣共
议大行皇帝灵座侠御人所服衣服吉凶之制，博士
沈文阿议宜服吉服。师知议云：“既称成服，本备丧礼，
灵筵服物，皆悉缟素。今虽无大行侠御官事，按梁昭
明太子薨，成服侠侍之官悉著缞斩，惟著铠不异，此
即可拟。愚谓六日成服，侠灵座须服缞绖。”中书舍人
蔡景历亦云：“虽不悉准，按山陵有凶吉羽仪，成服唯
凶无吉，文武侠御，不容独鸣玉珥貂，情礼二三，理宜
缞斩。”中书舍人江德藻、谢岐等并同师知议。文阿重
议云：“检晋、宋山陵仪”，灵舆梓宫降殿，各侍中奏。又《成
服仪》，称“灵舆梓宫容侠御官及香橙。”又检灵舆梓宫
进止仪，称“直灵侠御吉服，在吉卤簿中。”又云：“梓宫侠
御缞绖，在凶卤簿中。”是则在殿吉凶两侠御也。时以
二议不同，乃启取左丞徐陵决断，陵云：“梓宫祔山陵，
灵筵祔宗庙，有此分判，便验吉凶。”按《山陵卤簿》，吉部
伍中，“公卿以下导引者，爰及武贲鼓吹，执盖奉车，并
是吉服，岂容侠御独为缞绖邪？断可知矣。若言公卿
胥吏并服缞苴，此与梓宫部伍有何差别？若言文物
并吉，司事者凶，岂容衽绖而奉华盖，缞衣而升玉辂
邪？”同博士议。师知又议曰：“左丞引梓宫祔山陵，灵筵
祔宗庙，必有吉凶，二部成服，不容上凶。”博士犹执前
断，终是山陵之礼。若龙驾启殡，銮舆兼设，吉凶之仪，
由来本备，准之成服，愚有未安。夫丧礼之制，自天子
达。按王文宪《丧服明记》云：“官品第三，侍灵人二十。”官
品第四，下达士礼，侍灵之数，并有十人，皆白布裤褶，
著白绢帽。内丧女侍数如外，而著齐缞。或问：内外侍
灵是同，何忽缞服有异？答云：“若依君臣之礼，则外侍
斩，内侍齐。顷世多故，礼随事省，诸侯以下，臣吏盖微，
至于侍奉，多出义附，君臣之节不全，缞冠之费实阙，
所以因其常服，止变帽而已。妇人侍者，皆是卑隶，君
妾之道，既纯服章，所以备矣。皇朝之典，犹自不然。以
此而推，是知服斩。彼有侍灵，则犹侠御，既著白帽，理无彤服。且”《梁昭明仪注》，今则见存，二文显证，差为成
准。且礼出人情，可得消息。凡人有丧，既陈筵几，穗帷
灵房，变其常仪；芦箔草庐，即其凶礼。堂室之内，亲宾
具来，齐斩麻缌，差池哭次。元冠不吊，莫非素服，岂见
门生故吏，绡縠间趋，左姬右姜，红紫相揉。况四海遏
密，率土之情是同；三军缟素，为服之制斯一。遂“使千
门旦启，非涂垩于彤闱；百僚戾止，变服粗于朱韨。而
耀金在列，鸣玉节行，求之怀抱，固为未惬。准以《礼经》，
弥无前事，岂可成服之仪？譬以山陵之礼，葬既始终
已毕，故有吉凶之仪，所谓成服，本成丧礼。百司外内，
皆变吉容，侠御独不，何谓成服？若灵无侠御则已，有
则必应缞服。”谢岐议曰：“灵筵祔宗庙，梓宫祔山陵，实
如左丞议。但山陵卤簿，备有吉凶，从灵舆者仪服无
变，从梓宫者皆服苴缞，爰至士礼，悉同此制。此自是
山陵之仪，非关成服。今谓梓宫灵扆，共在西阶，称为
成服，亦无卤簿，直是爰自胥吏，上至王公，四海之内，
必备缞绖。案梁昭明太子薨，略是成例，岂容凡百士
庶，悉皆服重，而”侍中至于武卫，最是近官，反鸣玉纡
青，与平吉不异。左丞既推以山陵事，愚意或谓与成
服有殊。若尔日侠御，文武不异，惟侍灵之人，主书宣
传，斋干应敕，悉应不改。蔡景历又议云：“侠御之官，本
出五百，尔日备服居庐，仍于本省引上登殿，岂应变
服貂玉？若别摄馀官，以充簪珥，则尔日便有不成服
者。山陵自有吉凶二仪，成服凶而不吉，犹依前议同。”
刘舍人德藻又议云：“愚谓祖葬之辰，始终永毕。达官
有追赠，须表恩荣，有吉卤簿，恐由此义，私家放敩，因
以成俗。上服本变吉为凶，理不应犹袭纨绮。刘舍人
引王卫军丧仪，及检梁昭明故事，此明据已审。博士
左丞乃各尽事衷，既未取证，须更询详，宜谘八座詹
事、太常中丞及中庶诸通袁枢、张种、周弘正、弘让、沈
炯、孔奂。时八座以下，并请案群议，斟酌旧仪，梁昭明
太子丧，《成服仪注》，明文见存，足为准的。成服日，侍官
理不容犹从吉礼。其葬礼分吉，自是山陵之时，非关
成服之日。”愚谓刘舍人议，于事为允。陵重答云：“老病
属纩，不能多说。古人争议，多成怨府。傅元见尢于晋
代，王商取陷于汉朝。谨自三缄，敬同高命，若万一不
死，犹得展言，庶与朝贤更申扬榷。”文阿犹执所见，众
议不能决，乃具录二议奏闻，从师知议。寻迁鸿胪卿，
舍人如故。天嘉元年，坐事免。初，世祖敕师知撰《起居
注》，自永定二年秋至天嘉元年冬，为十卷。起为中书
舍人，复掌诏诰。天康元年，世祖不豫，师知与尚书仆
射到仲举等人侍医药。世祖崩，预受顾命。及高宗为
尚书令，入辅。光大元年，师知与仲举等遣舍人殷不
佞矫诏令高宗还东府。事觉，于北狱赐死。